Allt of mikið ber á fordómum og palladómum í umræðunni um laxeldi . Þetta sagði Kristján Þór Júlíusson , sjávarútvegs - og landbúnaðarráðherra , er hann setti málþing atvinnuvega - og nýsköpunarráðuneytisins um áhættumat í laxeldi . Málþingið fer fram í húsakynnum ráðuneytisins að Skúlagötu 4 og er mjög vel sótt . Í nýju frumvarpi sem Kristján hefur lagt fram er kveðið á um að Hafrannsóknastofnun geri bindandi tillögur að áhættumati erfðablöndunar en tillögurnar verði áður bornar undir svokallaða samráðsnefnd um fiskeldi , til faglegrar og fræðilegrar umfjöllunar . Sagði ráðherrann að þessi nýjung hefði hlotið mesta gagnrýni af því sem sett er fram í frumvarpinu . „ Ég er að gera tilraun til að setja upp leið til að þessir aðilar geti talað saman , “ sagði hann og átti þar við þá sem sett sig hafa á móti laxeldi í sjókvíum og þá sem stutt hafa slíkt eldi . Ráðherrann tók að lokum fram að hann þyrfti að yfirgefa málþingið strax að lokinni setningu þess , þar sem boðað hefði verið til ríkisstjórnarfundar klukkan níu , eða á sama tíma og málþingið hófst . Hann hefði fengið heimild til að rækja skyldur sínar sem ráðherra með þessum hætti , en síðan þyrfti hann að fara . „ Ég bið ykkur að hafa skilning á því . Það er ýmislegt um að vera þessa stundina . “